Kinnitatud

 Lindi Lasteaia-Algkooli

 hoolekogu koosolekul

 28.09.2015 protokoll nr 1.

**LINDI LASTEAED-ALGKOOLI HOOLEKOGU TEGUTSEMISE KORD**

***1.Üldsätted***

1.1 Lindi Lasteaed-Algkooli hoolekogu (edaspidi hoolekogu) on Lindi Lasteaed-Algkooli juures alaliselt tegutsev organ, kelle ülesanne on Lindi Lasteaed-Algkooli pedagoogide, kohaliku omavalitsuse volikogu, vanemate, vilistlaste ja kooli toetavate organisatsioonide ühistegevus Lindi Lasteaed-Algkoolis püstitatud eesmärkide saavutamiseks;

1.2 hoolekogu juhindub oma tegevuses põhikooli- ja gümnaasiumi-, huvikoolide-, lasteasutuste seadustest, teistest haridusalastest õigusaktidest, vallavalitsuse otsustest, Lindi Lasteaed-Algkooli põhikirjast ning käesolevast põhimäärusest.

***2. Hoolekogu koosseis ja moodustamise kord***

2.1 Lindi Lasteaed-Algkooli hoolekogu koosseisu kuuluvad: 1 kohaliku omavalitsuse volikogu liige, 1 kooliõpetajate esindaja, 1 lasteaiaõpetajate esindaja, 6 lastevanemate esindajat ( igast klassist ning rühmast);

2.2 esindajad valitakse kooli hoolekogusse omavalitsuse volikogu ja lastevanemate üldkoosoleku poolt üheks aastaks;

2.3 hoolekogu moodustab ja tema tegutsemise korra kinnitab Audru Vallavalitsus;

2.4 Oma töö korraldamiseks valib hoolekogu omaliikmete hulgast esimehe, aseesimehe ja koosolekute protokollija;

2.5 hoolekogu töösse võib kaasata arutatavate küsimuste analüüsimiseks ja eksperthinnangute andmiseks vastava ala asjatundjad ning ekspertorganisatsioone, moodustada alalisi või ajutisi töörühmi (komisjone);

***3. Hoolekogu ülesanded***

3.1 Hoolekogu:

3.1.1 arutab läbi Lindi Lasteaed-Algkooli arengukavad lähtudes kooli eesmärkidest ja annab neile hinnangu;

3.1.2 osaleb õppe- ja kasvatusprotsessi tegevuse korrastamisel ja edukaks kulgemiseks vajalike tingimuste loomisel;

3.1.3 kooskõlastab Lindi Lasteaed-Algkooli põhikirja ja eelarve taotlusprojekti enne selle esitamist Audru Vallavalitsusele kinnitamiseks;

3.1.4 osaleb kooli finantsmajanduslike ja töökorraldust puudutavate probleemide lahendamisel;

3.1.5 vahendab informatsiooni hoolekogu tööst teda valinud subjektidele (lastevanemate üldkoosolekule);

3.1.6 jälgib Lindi Lasteaed-Algkooli juhtimise korraldust ning laste- ja tervisekaitse tingimuste täitmist Lindi Lasteaed-Algkoolis;

3.1.7 jälgib Lindi Lasteaed-Algkooli eelarveliste ja muude rahaliste ning materiaalsete vahendite ja kooliruumide sihtotstarbelist ja säästlikku kasutamist;

3.1.8 rakendab koostöös kooli pedagoogidega abinõusid koolikohustust mittetäitvate laste ja nende vanemate mõjutamiseks;

3.1.9 korraldab Lindi Lasteaed-Algkooli eelarvesse täiendavate rahaliste vahendite laekumist sihtannetusena arvestades kooli vajadusi ning piirkonna asutuste, ettevõtete ja organisatsioonide osalusvõimalusi;

3.1.10 otsustab Lindi Lasteaed-Algkooli juhataja ettepanekul ainelise abi andmise aineliselt vähekindlustatud ja abivajavatele õpilastele ning perekondadele;

3.1.11 rakendab vajadusel abinõusid õpilaste toitlustamise paremaks korraldamiseks ning organiseerib Lindi Lasteaed-Algkoolile abi koolihoonete, õppe- jt. ruumide, töökodade, spordirajatiste jm hooldamisel ja remontimisel.

***4. Hoolekogu õigused ja liikmete vastutus***

4.1 Hoolekogul on õigus:

4.1.1 kuulata ära Lindi Lasteaed-Algkooli juhataja aruanne õppe ja kasvatusprotsessi juhtimise ja kultuurielu korraldusest ja Lindi Lasteaed-Algkooli majandamisest;

4.1.2 anda soovitusi nii eelarveliste kui ka sihtannetustena laekunud summade otstarbekaks ja säästlikuks kasutamiseks;

4.1.3 teha ettepanekuid Lindi Lasteaed-Algkooli juhatajale tunnivälise tegevuse korralduse ja kooliruumide sihtotstarbelise kasutamise asjus;

4.1.4 saada oma tööks vajalikku informatsiooni;

4.1.5 teha ettepanekuid Lindi Lasteaed-Algkoolile, Audru vallavalitsusele, Lindi Lasteaed-Algkooli üle järelevalvet teostavale riiklikule täitevorganile, samuti Lindi Lasteaed-Algkooli teeniduspiirkonnas asuvatele asutustele, ettevõtetele ja organisatsioonidele antud piirkonna hariduselu, kutsenõustamise ja toimetulekuhariduse korraldamise küsimustes lähtuvalt piirkonna vajadustest ja võimalustest;

4.1.6 informeerida puuduste ilmnemisel vastavaid riiklikke ja kohaliku omavalitsuse täitevorganeid ning teha ettepanekuid süüdiolevate isikute vastutusele võtmiseks.

4.2 Hoolekogu liikmeteosalusest hoolekogu töös informeeritakse neid valinud subjekte (kooli õppenõukogu ja lastevanemate üldkoosolek), kes vajaduse korral võivad oma esindajad ennetähtaegselt ümber vahetada.

***5. Hoolekogu töökord***

5.1 Hoolekogu korralise koosoleku kutsub kokku mitte harvemini kui üks kord kvartalis hoolekogu esimees, tema äraolekul aseesimees;

5.2 hoolekogu erakorralise koosoleku võib kokku kutsuda vähemalt kolme hoolekogu liikme, kooli juhataja või Audru Vallavalitsuse ettepanekul;

5.3 erakorralise koosoleku toimumisest informeeritakse kirjalikult kõiki liikmeid vähemalt 3 päeva ette;

5.4. hoolekogu on otsustusjõuline, kui koosolekul on esindatud vähemalt pooled hoolekogu liikmetest;

5.5 hoolekogukoosolekutest võtab osa Lindi Lasteaed-Algkooli juhataja. Hoolekogu koosolekutest võivad osa võtta riiklikku järelevalvet teostavad ametiisikud, vallavalitsuse haridusküsimustega tegelev ametiisik;

5.6 hoolekogu koosolekutel arutamisele tulevate küsimuste ettevalmistamist ning asjakohaste materjalide eelnevat tutvustamist hoolekogu liikmetele korraldab hoolekogu esimees;

5.7 otsuste vastuvõtmisel ja soovituste andmisel taotleb hoolekogu võimalikult kõigi liikmete nõusolekut. Otsus võetakse vastu lihthäälteenamusega. Häälte ühtlasel jagunemisel on otsustavaks hoolekogu esimehe hääl;

5.8 hoolekogu poolt vastu võetud otsused vormistatakse kirjalikult hoolekogu esimehe allkirjaga ja need on soovitusliku iseloomuga kooli juhatajale;

5.9 vaidlused lahendab hoolekogu moodustanud Audru Vallavalitsus, kelle otsus on lõplik;

5.10 hoolekogu koosolekud protokollitakse ning protokollid koos muude hoolekogu töösse puutuvate materjalidega säilitatakse koolis ühistel alustel muude kooli dokumentidega;

5.11 hoolekogu annab oma tööst aru üks kord aastas lastevanemate üldkoosolekule ning Audru Vallavalitsusele. Aruanne peab kajastama aasta jooksul tehtud tööd ning plaane uueks õppeaastaks.